Хьо хуьлийла, х1ай мурид, сийдолчу нахаца гергарло лелорехь, дикачу нахаца цхьана охьахийжарехь а кхоччуш тергам беш. Хьо ч1ог1а сутара хилалахь, дика, нийсоне нисвеш, хьехам беш, шари1ат девзаш, т1арикъатан, хьакъикъатан а некъ бевзаш, дуьззина хьекъал долуш, дог-ойла ц1ена йолуш, низам дика долуш, нехан хьелаш, амалш, г1иллакхаш а девзаш волу шайх лахарна т1ехь. Нагахь оцу т1ехь хьан аьтто балахь, цунах д1а ма хадалахь, хьайн массо белхашкахь цуьнга хьукма дайталахь, цунах дагаволуш хилалахь. Цо бечу белхашкахь, олучу дешнашкахь цунна т1аьхьавазалахь, нагахь иза къаьсттина шайхан даржаца доьзна дерг дацахь: шена гонаха нах гулбар, гергарниг, генарниг а Делан дине кхайкхар санна, иштта шайхаца къаьсттина мел дерг а, и санна дерг цуьнгахь дита ахь. Гуччохь я къайлах долчу цуьнан хьелашна цхьана а аг1ор дуьхьало ма елахь. Нагахь хьан даг чу цунах лаьцна цхьа вуон дерг иккхинехь, и хьайн даг чуьра д1адаккха къахьегалахь. Нагахь оцу т1ехь хьайн ницкъ ца кхачахь, хьайн шайхана дийца иза, цуьнга хьайна и д1адаккха некъ хьехийтархьама. Иштта ахь цуьнга дийцалахь, т1арикъатца доьзна долуш, хьайн даг чу лелхаш долу х1уманаш.